Minggu, 25 April 2010
Aneuk Beu-o
Oleh T.A. Sakti
Ureueng beu-o hana saho roeh
Hana peue pajoh ‘oh watee tuha
Jinoe yoh muda beusunggoh-sunggoh
Mangat dumho roh ‘oh watee jaya
‘Oh watee beungoh kayem lam riyoh
Tapeugoe ah-oh han jitem jaga
Baro meurasa geuba peunyampoeh
Gantoe Ma kiroeh nibak seumubla
Bak aneuk beu-o tayue sampoh broeh
Kayem dipiyoh nibak keureuja
Tayue jak saweue campli di lampoeh
Sabe cit kiroh lam dimeudawa
Tayue jak ublang dijak peuhah coeh
Neulop beureutoeh unja jihila
Tayue top ateueng ngat tadrop tikoeh
Ateueng ka putoeh jitubok raya
Tayue jak ugle ji saweue lampoeh
Sampe poh siploh goh troeh jigisa
Tuwo jitoep ret dak jeuet tabloeh-bloeh
Kabeh bui pajoeh seunaman nyang na
Dijak bak Teungku jibeuet tan sunggoeh
Dale meuratoeh jipeugah haba
Geudhoetle Teungku jih mantong riyoh
Awe plah tujoeh baro tan subra
Bak jak sikula jareueng nyangna troeh
Kayem dipiyoh bak rangkang tuha
Jan rakan jiwoe dijih pihka troeh
Sang saban sunggoeh takalon rupa
Takalon raport hate teuh putoeh
Ban saboh tuboeh mirah meucula
Dijih tan malee tan sagai kiroh
Nyang na cit riyoh ayah ngen poma
Hek kutaguen bu hekku teumeucroeh
Jiteubiet reuoh bak kurah ija
Kajak sikula tan sunggoeh-sunggoeh
‘Oh hana luloeh teuman ka rasa
Palak diayah geumat peunyampoeh
Diplueng beureutoeh sigam lam paya
Trok dua uroe jiwoe gohlom troeh
Ka geumeuratoeh geumoe dipoma
Sayang ureueng syik aneuk lam tuboeh
Adak jeuet beutroeh lagee geucita
Aneuk beucarong, rayek dumho roeh
Sabab ka utoeh manyang sikula
Meunye cit bangai hana saho roeh
Rangkasoe utoeh cit gob jak mita
Uleh seubab nyan wahe adoe beh
Beusunggoeh-sunggoeh watee yoh muda!!!
zsm_Latn ace_Latn zsm_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn umb_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn